Source: http://www.bihon.ro/repetitii-pentru-canottieri/1739704
Timestamp: 2017-08-23 17:51:03+00:00

Document:
Repetiţii pentru Canottieri - BIHON
Repetiţii pentru Canottieri
la	27. noiembrie 2016 08:15
Poloiştii de CSM Digi au învins Sportul Studenţesc Corona cu scorurile de 18-8 şi 15-7.
Conform aşteptărilor, vicecampioana CSM Digi nu a avut niciun fel de probleme în „dubla” cu Sportul Studenţesc Corona Braşov, contând pentru etapa a 5-a a Superligii Naţionale de polo. Disputate la Bazinul Olimpic „Ioan Alexandrescu”, ambele partide s-au încheiat cu victorii facile ale gazdelor.
Meciurile au fost dominate cu autoritate de orădeni. În prima partidă, CSM Digi s-a desprins încă din primul sfert, mărind apoi ecartul în următoarele trei, până la o diferenţă de zece goluri, scor final 18-8.
Negrean, gol de kinogramă
În cea de-a doua partidă, debutul a fost ceva mai echilibrat, după care gazdele s-au dezlănţuit în sferturile doi şi trei, când scorul a devenit 12-4. Golgeterul CSM Digi, Tibi Negrean a ieşit la rampă cu un gol marcat de la jumătatea bazinului (scor 9-3), profitând de plasamentul defectuos al portarului Moraru. În sfertul patru, orădenii au mai slăbit ritmul, conservându-i avantajul, scor final 15-7.
„Dubla” cu Sportul Studenţesc Corona a constituit pentru CSM Digi ultima repetiţie înaintea meciului de miercuri cu Canottieri Napoli, din prima manşă a „sferturilor” Euro Cup. „Sportul Studenţesc Corona nu ne-a pus probleme, dar greul abia acum urmează. Ne aşteaptă două meciuri foarte dificile în Euro Cup, cu Canottieri Napoli”, a afirmat antrenorul Kádár Kálmán.
CSM Digi Oradea – Sportul Studenţesc Corona Braşov 18-8 (6-2, 2-1, 5-2, 5-3) şi 15-7 (4-3, 4-0, 4-1, 3-3)
CSM Digi: Pjetlovic, D. Creţu – portari; M. Gheorghe 2+1, Negrean 4+3, Diaconu 2+0, Chioveanu 1+3, Prioteasa 4+3, Costa 1+0, Pavlovic, A. Creţu 1+2, R. Georgescu, Dobre, Remeş 0+1, Kováts 1+0, I. Szabó 2+2. Antrenor: Kádár Kálmán. Secund: Gheorghe Dunca
Sportul Studenţesc Corona: Moraru, Tampa – portari; Itul, V. Georgescu 3+3, Constantinescu 0+1, Drăghici 1+1, C. Georgescu, Al. Georgescu 1+0, Vlăsceanu, Zurab 1+1, Oanţă 2+1, Blazevic, Balakriev, Dochian, Borileanu. Antrenor: Aurelian Georgescu
Arbitri: Mihnea Alexandrescu (Cluj-Napoca), Tóth Ferenc (Târgu Mureş).
Observator FR Polo: Radu Nechita (Cluj-Napoca)
Taguri: bazinul ioan alexandrescu, csm digi, polo, Superliga Naţionala, vicecampioana, victorie

References: CSM 
 CSM 
 CSM 
 CSM 
 CSM 

CSM 

CSM 
 csm